52. schôdza NR SR - 7.deň - A. dopoludnia
Dátum: 2026-06-03
Poslanec: Marcinková, Vladimíra (SaS)
Druh vystúpenia: Vystúpenie v rozprave

Kolegyne, vážení kolegovia, my sme sa bavili o tomto návrhu z dielne Ministerstva dopravy na našom poslaneckom klube a boli sme celkom prekvapení tým, že je to naozaj dobre napísaný návrh. Neboli k tomu pripomienky. Bavili sme sa o tom aj s ľuďmi z praxe. Až kým sme sa nedostali k bodu 71 navrhovanej právnej úpravy, ktorá dáva naozaj neskutočne silné právomoci Ministerstvu obrany, a to nie v stavbách a pozemkoch, ktoré by Ministerstvo obrany vlastnilo, ale v podstate v čomkoľvek, lebo jediné, čo stačí podľa toho bodu 71, je, že budú dotknuté záujmy obrany štátu, a to v územiach určených Ministerstvom obrany, ktoré zverejní na svojom webovom sídle. Čiže nemusí ich mať vo vlastníctve. Stačí, že si minister obrany zmyslí, že on má teraz dotknuté záujmy obrany štátu v celých Vysokých Tatrách a bude sa nám vyjadrovať k výstavbe a neviem k čomu všetkému v celých Vysokých Tatrách. Akože reálne tak absurdne, ako to znie, tak je to aj právnicky napísané. Tie právomoci, ktoré sa touto jednou vetou dávajú do rúk Ministerstva obrany, sú neskutočne široké a právom sa ľudia z regiónov, kde sa teraz dozvedáme, že majú byť opakovane obnovené vojenské obvody, obávajú. Ja len pripomeniem z minulosti kauzu bývalého šéfa vojenského spravodajstva Jána Balciara, ktorý získal do svojho vlastníctva objekt, ktorý predtým patril Ministerstvu obrany Slovenskej republiky, a ten objekt je dodnes umiestnený v Národnom parku Nízke Tatry v treťom stupni ochrany. Dnes je z toho neslávne známa luxusná chata pána Balciara zvaná Barborka. A ja len dodám, že dnes to je jeho luxusný majetok a predtým, než to dostal do vlastníctva, to bol majetok Ministerstva obrany, ktoré rozhodlo o tom, že mu to odpredá v Nízkych Tatrách. Bez toho paragrafu, ktorý dnes prijímame. Ak prijmeme ten paragraf v bode 71, tak si predstavte, že to ani len nebude musieť byť majetok Ministerstva obrany. Ak to bude na území, ktoré je dotknuté nejakými záujmami obrany štátu, tak do toho budú hovoriť, čo tam vznikne, ak sa tam niečo postaví, a to, čo sa tam postaví. Tu, ako pán Balciar dokázal odkúpiť od Ministerstva obrany takúto chatičku, tak čo všetko sú schopní naši funkcionári odkúpiť potom? Územie, ktoré je dotknuté nejakými záujmami obrany štátu, tak do toho budú hovoriť. Čo tam vznikne, ak sa tam niečo postaví a to, čo sa tam postaví, tu ako pán Balciar dokázal odkúpiť od Ministerstva obrany takúto chatičku, tak čo všetko sú schopní naši funkcionári odkúpiť potom od Ministerstva obrany, ktoré bude mať v podstate nad celým naším územím túto bezodnú moc čokoľvek dať na svoje webové sídlo, a to, čo bude na ich webovej stránke, bude v podstate v záujmoch obrany štátu a bude tam môcť manipulovať to, čo sa tam postaví, nepostaví, ako to bude vyzerať a tak ďalej. Ja si naozaj myslím, že my tu máme na to rôzne iné orgány, veď Ministerstvo dopravy, výstavby je tým povolaným orgánom, ktoré má v tomto byť regulátorom, ktoré má v tomto prinášať jasné pravidlá, ako sa bude postupovať. Máme tu obce, máme tu naozaj ľudí, ktorí žijú v tom regióne, ktorí majú mať možnosť hovoriť do toho, ako sa má ten región rozvíjať, ako má rásť a nemá to byť Ministerstvo obrany, ktoré má bezodnú moc nad naším rozpočtom, lebo vidíme, že môže stavať kukurice a dávať si tam luxusné sedačky, luxusné neviem čo všetko, že vlastne tam sa sypú tie peniaze bezodná. Keď si vypýtame faktúry, tak viete, väčšina vecí je tajných, lebo viete, ako na Ministerstve obrany to býva. Všetko je v režime utajenia. Ja, keď som si vypýtala od nemocnice v Prešove informácie, ktoré sa mali týkať darcovskej pupočníkovej krvi, tak mi povedali, že viete, tá nemocnica je už v inom režime, tá už spadá pod Ministerstvo obrany. To už je všetko utajené. Že ani neviete zistiť, koľko novorodencov vlastne tam bolo darcami krvi, ale všetko v režime obrany je utajené a toto bude takisto utajené a my nebudeme vedieť, čo sa s tým územím bude ďalej diať, ako sa bude rozvíjať alebo akým spôsobom sa bude kantriť pre vyvolené osoby. Čiže naozaj, toto je zásadná veta v celom tom návrhu, s ktorou podľa mňa by mali mať problém všetci. A je úplne možné, že aj pán minister je v šoku, že tam niečo také má. Ja verím, že sa ešte dá, že sa ešte dá spraviť niečo, aby sa tento vplyv Ministerstva obrany nad výstavbou na Slovensku zúžil, a to najmä v čase, keď sme naozaj viacerí znepokojení. Ja som tiež z okolia Levoče. Ja tam chcem žiť a som presvedčená, že keď sa tam v uplynulých rokoch investovali prostriedky do toho, aby to územie bolo turisticky atraktívne, aby tam vznikali cyklotrasy, aby tam vznikali rozhľadne, aby tam vznikali... A teraz niekto príde, ohradí to vysokým plotom, navozí tam vojenskú techniku, bude tam strieľať a voziť vojakov, urobí tam základne a tí občania nebudú vedieť, čo sa deje. Po naozaj trpkej historickej krivde, ktorá sa stala mnohým, ktorí tam žili, keď im boli vyvlastnené pozemky, tak akosi šuškali na poslednom výjazdovom rokovaní vlády, že viete, no, toto sa môže stať aj teraz, keď budeme potrebovať vaše pozemky, aby sme rozšírili to vojenské pásmo. No nuž, no nie, takýmto spôsobom sa takéto veci neoznámujú. A takýmto spôsobom sa ani neplánujú takéto zásadné, zásadné zásahy do územia. A takýmito schovanými vetičkami sa nelegitimizujú. Tu je naozaj priestor na to, aby sme sa tomu vzopreli a to sa netýka len levočských vrchov, tak ako tu bolo povedané, týka sa to aj Javoriny. Veďte dialóg s tými občanmi. Buďte tu v parlamente korektní k občanom aj k nám, zákonodarcom. To, s čím prichádzate, nech to nevyvoláva takéto negatívne reakcie a naozaj obavy, že je to účelné a že to nie je len nejaká, nejaká vysvetľujúca veta, ako bolo povedané. Čiže ja naozaj z tohto miesta vyzývam aj koalíciu, aby tieto naše obavy, ktoré tu veľmi vecne pomenúvame, aby ich napríklad stiahnutím pozmeňujúcim návrhom, stiahnutím tejto vety z tohto návrhu, odstránila a aby viedla dialóg s občanmi poctivo v tých dotknutých regiónoch, ktoré, ako to už zaznelo, sú politicky naklonené práve vám. To sú regióny, kde vy vyhrávate voľby. Napriek tomu tomu, že teraz chcete zobrať, zabrať tie územia a vytvoriť tam znova vojenské obvody a obnoviť, obnoviť tú krivdu, ktorá v tých územiach bola po dlhé roky, keď sa nevedia domôcť svojich pozemkov. Potomkovia starých otcov, starých mám, ktorí tam boli o tie pozemky obratí kvôli vojenským obvodom, kvôli Rusom, a teraz tu kamaráti Rusov idú robiť to isté. Naozaj je to veľmi bolestivé a v regióne to vytvára neskutočný tlak a veľmi zlú atmosféru. Takže buďme vecní, buďme korektní a zvážte, čo s touto vetou urobiť. Ide o bod 71 vášho návrhu, s ktorým máme zásadné problémy. Ďakujem. Ďakujem na vaše vystúpenie. Dve faktické.